29.03.2018.

*Саопштење за јавност*

**Значај структурних истраживања у статистици пољопривреде**

Републички завод за статистику одржао је конференцију о значају структурних истраживања у статистици пољопривреде. **Aнкета о структури пољопривредних газдинстава** спроводи се у трогодишњој периодици, између два пописа пољопривреде. У Републици Србији Анкета ће се спровести у периоду од 1. октобра до 30. новембра 2018.

Истраживање је финансирано из претприступних фондова ЕУ у оквиру *IPA 2016 Националног програма* у износу од 2,2 милиона евраииз буџета Републике Србије. Припремне активности одвијају се и у оквиру *IPA 2015 вишекорисничког пројекта*.

Учесници конференције су могли да се упознају са активностима у вези са Пројектом и организацијом Анкете, значајем структурних података о пољопривредним газдинствима и њиховој примени у анализи стања аграра у Републици Србији.

Анкета о структури пољопривредних газдинстава представља, поред пописа пољопривреде, кључно истраживање којим се прикупљају подаци о фондовима и структури пољопривредних газдинстава: земљиште по категоријама коришћења, стока по врстама и категоријама и кошнице пчела, пољопривредна механизација, радна снага на газдинствима и активности газдинства које доносе приход, тржишна оријентисаност као и подаци о примењеним методама пољопривредне производње (наводњавању, обради и одржавању земљишта, употреби органских ђубрива и др). Примењени инструменти, обухват, обележја и дефиниције у складу су са методологијом Евростата и Уредбом за спровођење Истраживања о структури пољопривредних газдинстава и производном методу у пољопривреди (Regulation (ЕC) No 1166/2008, Regulation (ЕC) No 1200/2009).

Резултати добијени Анкетом имају значај за кориснике података, нарочито за Министарство пољопривреде, шумарства и водопривреде у циљу анализе стања у пољопривреди у Републици Србији и доношењу мера аграрне политике, као и за остале кориснике података статистике пољопривреде: пољопривредни факултети, институти и стручна јавност.

Све информације у вези са организацијом и спровођењем Анкете 2018 могу се наћи на веб-сајту: [www.stat.gov.rs](http://www.stat.gov.rs)

Директор

др Миладин Ковачевић